|  |  |
| --- | --- |
| Landbruks- og matdepartementet  Postboks 8007 Dep  0030 OSLO |  |
|  |  |

|  |  |  |  |  |
| --- | --- | --- | --- | --- |
| Deres referanse | Vår referanse | Saksbehandler | Dato |  |
|  | 13/09960-3 | Siv Merethe Gederaas Belbo | 21.01.2014 |  |

# Fylkesrådet i Nord-Trøndelag gjør Regjeringen oppmerksom på konsekvenser ny landbrukspolitikk vil ha for nordtrøndersk landbruk

## Bakgrunn

Fylkestinget i Nord-Trøndelag har nylig hatt en grundig debatt vedrørende ny landbrukspolitikk og dens konsekvenser for nordtrøndersk landbruk. I den forbindelse har Fylkestinget bedt fylkesrådet om å ta kontakt med LMD for å informere om tre forhold:

1. Fylkestinget ber fylkesrådet ta kontakt med Landbruks- og matdepartementet (LMD) for å redegjøre hvilke konsekvenser en reversering av «ostetollen» vil ha for landbruket i Nord-Trøndelag og den nordtrønderske næringsmiddelindustrien.
2. Fylkestinget ber fylkesrådet videre uttrykke en bekymring for regjeringens signaler i forhold til nedbygging av matjord og synliggjøre overfor departementet viktigheten av et sterkt jordvern for å sikre økt matproduksjon.
3. Fylkestinget mener de kuttene det legges opp til i LMD sitt budsjett for 2014 ikke bidrar til en satsing på økt matproduksjon i hele landet.

## Innledning

Den nye regjeringen signaliserer en relativt sterk omlegging av norsk landbruks- og matpolitikk. Regjeringen ønsker et tydeligere skille mellom landbrukspolitikk og distriktspolitikk. Hovedformålet med landbrukspolitikken skal være en kostnadseffektiv matproduksjon. I følge regjeringserklæringen vil det bli en omfattende gjennomgang av og endring i bruken av mange av økonomiske og juridiske virkemidlene i landbrukspolitikken. Det uttrykkes mellom annet at man ønsker å fjerne eller redusere omfanget av de fleste produksjonsreguleringer, så som kvotebegrensninger i melkeproduksjon og konsesjonsgrenser i kraftforbaserte husdyrproduksjoner. Samtidig vil også regjeringen oppheve konsesjonsloven, fjerne boplikten og vurdere å ta bort driveplikten. Regjeringserklæringen inneholder videre klare føringer for at tollmurene bør reduseres, med bakgrunn i ønsket om å øke vareutvalget og for å senke prisene til forbruker.

## Konsekvenser for landbruket i Nord-Trøndelag

### Verdiskaping og sysselsetting

Direkte sysselsetting i landbruksnæringa utgjør 7 % av all sysselsetting i Nord Trøndelag[[1]](#footnote-1). Generelt er verdiskapingen av landbruksproduksjon størst i de store landbrukskommunene på flatbygdene. Sysselsettingsmessig er den relative andelen sysselsatt i landbruket imidlertid høyest i distriktskommunene. Primærnæringene skaper betydelige ringvirkninger. Landbruksforetakene etterspør varer og tjenester fra leverandører, og det er et betydelig omfang av foredling, omsetting og transport av varer fra jord- og skogbruk. Ringvirkningsanalyser foretatt av NILF og TFoU med basis i tall fra 2007 viser at landbruket i Nord-Trøndelag gir grunnlag for nærmere 12 000 sysselsatte. Beregningene viser også at landbruket inklusive ringvirkninger er Trøndelags viktigste vareproduserende næring/industri, foran næringer som fiskeri- og havbruk og reiseliv.

I Nord-Trøndelag er omsetningen i jordbruket med basis i tall fra 2010[[2]](#footnote-2) beregnet til 3,7 mrd kroner, hvorav 76 % er markedsinntekter og 24 % offentlige tilskudd. I Nord-Trøndelag var direkte sysselsetting i jordbruket 4 300 årsverk, en tilbakegang på 7 % fra 2007.

Landbruket står sterkt og Nord-Trøndelag har dyktige næringsutøvere og en meget oppegående næringsmiddelindustri, skogsindustri og solide landbruksrelaterte fagmiljøer og utdanningsinstitusjoner. Et mål om en årlig produksjonsvekst på 1,5 %, krever tydelige forbedrings- og effektivitetstiltak. I trønderske fjøs er det i dag omlag 200 melkeroboter. Denne mekaniseringen er sterkt medvirkende til en beregnet total produktivitetsøkning i landbruksnæringa på 6-7 % pr år de siste 10 årene.

### Antatte konsekvenser av ny landbrukspolitikk

I siste St.meld om landbruks- og matpolitikken, fikk regionene ordre om å bidra til en politikk som var mer tilpasset regionale muligheter og utfordringer. Nasjonalt mål om økt matproduksjon ble også presisert som viktig målsetting. Disse overordnede målsetningene ble også nylig bekreftet av en samlet ny næringskomité i innstillingen til Statsbudsjett 2014. Ny regjering har imidlertid gjort det tydelig at det skal være et klart skille mellom landbruks- og distriktspolitikk. For framtidens landbruksnæring, næringsmiddel- og skogsindustri og annen landbruksrelatert næringsvirksomhet, vil dette kunne medføre omveltninger. Dette, spesielt i et fylke som Nord-Trøndelag, med spredt bosetting og mange relativt små næringsbedrifter innenfor landbrukssegmentet.

I følge regjeringsplattformen skal støttestrukturen forenkles og den enkelte bonde skal få større råderett over egen eiendom og en rekke landbrukspolitiske ordninger avvikles.

Summen av de foreslåtte endringer i landbruksvirkemidlene vil med stor sannsynlighet ha betydelig påvirkning i distriktslandbruket. De som driver produksjon i distriktene har høyere kostnader sammenlignet med gode jordbruksområder i sentrale strøk og flatbygdene. Dette har sammenheng både med klimamessige og arronderingsmessige forhold. Dersom regjeringen ønsker å senke støttesatsene i distriktene, vil dette virke direkte på lønnsomheten, noe som i neste omgang kan medføre en sentralisering av matproduksjonen.

Utkantene vil også være den tapende part dersom landbruksstøtten flates ut mellom store og små bruk. I utkantene er brukene små og de har liten tilgang på jordressurser i en avstand som gir lønnsomhet. Dersom man også hever kvotetaket innenfor melkeproduksjon og øker konsesjonsgrensene, vil også dette sannsynligvis medføre økt sentralisering av produksjonen. Ved å øke taket ytterligere, vil resultatet sannsynligvis være at man flytter produksjonen fra distriktene til sentrale områder med bedre naturgitte forutsetninger.

Rurale områder vil sannsynligvis få store utfordringer med å greie å drive så kostnadseffektivt og markedstilpasset som det legges opp til. Utfordringene vil være om en greier å omstille næringsutøverne og «distriktsapparatet» til å endre sin produksjon til det markedet trenger og om en greier å se mulighetene som foreligger.

Fylkesrådet ser med uro på de konsekvenser en endret landbruks- og matpolitikk kan ha for store deler av Nord-Trøndelag. Det er forespeilet relativt store endringer i både distrikts- og landbruksspolitikken. Dette vil ha konsekvenser for den enkelte jord- og skogbruker, samt for arbeidsplasser i tilhørende industri. Bosettingsmønsteret og verdiskapingsmulighetene i et fylke med få mennesker spredt over et stort areal, vil også påvirkes.

### Muligheter med ny politikk i Nord Trøndelag

Kunnskap og menneskelige ressurser er den viktigste produksjonsfaktor i et hvert foretak. Marginene i de tradisjonelle landbruksproduksjonene har blitt mindre, samtidig som størrelsen på driftsenhetene har økt. Kunnskap og kompetanse har også stor betydning for evnen til omstilling og nyskaping og for å utvikle landbruket i tråd med etterspørselstrender og politiske målsettinger.

Fylkesrådet vil understreke at vi i Nord Trøndelag er prisgitt nasjonale rammebetingelser og at vi regionalt har begrenset påvirkningskraft. Alle næringer er tjent med nytenkning og friske vurderinger. Fylkesrådet vil gjøre det vi kan for å bidra til at regjeringens nye tanker og tiltak vil komme landbruket i Nord Trøndelag til gode. Det er imidlertid viktig at noen grunnleggende bærebjelker i landbrukspolitkken blir konsekvensvurdert nøye før en foretar eventuelle store endringer.

To spesifikke nasjonalovergripende virkemidler som antas å ha stor innvirkning på landbruket i Nord-Trøndelag i framtida er:

## Ostetoll

Et fungerende tollvern er en forutsetning hvis landbruket skal kunne øke sine priser i takt med kostnadsveksten. Tollvernet er like viktig for næringsmiddelindustrien som for produsentene. I verdikjeden er disse to ledd som er totalt avhengige av hverandre. Næringsutøverne er avhengig av næringsmiddelindustrien for å få foredlet varer, og industrien er også helt avhengig av tilgang på norske råvarer.

Fra januar i fjor ble tollgrepet, som har fått tilnavnet ostetollen, innført for å skape en effektiv beskyttelse av norske melkeprodukter og næringsmiddelindustri mot importøkningen fra EU.

I Nord-Trøndelag er melkeproduksjon desidert viktigste landbruksproduksjonen målt i både verdiskaping og sysselsetting. Siden ost er vårt viktigste landbruksprodukt på nasjonalt nivå, hvorav omtrent 45 prosent av norske melka går til oster som Jarlsberg, Norvegia og Synnøve gulost. Vi er også kjent med at osteimporten har økt kraftig på bekostning av norsk osteproduksjon (fra vel 3000 tonn i 2000 til over 12 000 tonn i 2012), og de importerte ostenes markedsandel økte i samme periode fra 6 % til nærmere 15 %.

Fylkesrådet har forstått det slik at Norge ikke bryter internasjonale avtaler eller EØS-avtalen ved å velge prosenttoll i stede for kronetoll[[3]](#footnote-3). Siden 1995 har kostnadene ved å produsere landbruksvarer økt raskere her hjemme enn i resten av Europa. Mens kronetoll og prosenttoll utgjorde omtrent lik beskyttelse den gang, har prisveksten endret på dette bildet. I fjorårets jordbruksoppgjør kunne partene derfor øke prisen produsenten får betalt for melka ved nye tollgrepet.

Næringsutøverens inntekter har lenge vært på et lavere nivå enn resten av samfunnet, så siste årets jordbruksoppgjør utgjorde ett reelt løft for denne yrkesgruppen. På kort sikt vil en reversering av ostetollen trolig innebære at prisene må tas ned igjen. Erfaringer fra varehandelen sier at prisen på mat faktisk har økt mindre enn prisveksten på andre varer det siste året. Det er også hevdet at ostetollen har redusert utvalget av oster. Tollendringen gjelder kun faste modne oster, det vil si at ferskoster og populære oster som brie, roquefort, camembert, gorgonzola og fetaost fortsatt er tollbelagt med 27,15 kroner kiloen. I tillegg har 14 utvalgte faste modne oster fått beholde kronetollen. Det er også mulig for norske osteimportører å benytte seg av en tollfri kvote på 7200 tonn ost hvert år. Selv etter innføringen av ostetoll importeres det store mengder ost fra EU til Norge. Den samlede osteimporten har økt med over to prosent siden januar, mens importen av ost som ligner på de norske hverdagsostene er redusert med tre prosent.

Nylig innførte tollregler har gjort at norske bønder og norsk næringsmiddelindustri har tilpasset seg og investert. For disse vil en reversering gi negative konsekvenser i form av økonomiske tap og behov for nye tilpasninger. For Nord-Trøndelag så medfører en endring tilbake til kronetoll anslagsvis om lag 40 mill kr pr år i redusert merpris (2012 nivå)[[4]](#footnote-4). Det er viktig å ha med seg at de store melkebrukene er mer ømfintlig for toll-endring enn de små brukene, siden de tar ut større andel av inntekta fra markedet.

I Nord-Trøndelag har vi en velfungerende næringsmiddelindustri og om en reduserer mulighetene for produsentene å følge øvrig kostnadsvekst i samfunnet, antas dette å svekke konkurransekraften. Vi er kjent med at endringen i ostetollen bidro til at Coops gulost igjen blir produsert i Norge, etter at produksjonen var flagget ut. Det er i midlertid usikkert hvor raskt en eventuell endring vil skje dersom tollregimet endres, dette avhenger av forholdet mellom importvekst og forbruksvekst. Volumeffekten vil komme gradvis, men kan i løpet av få år akkumuleres til et betydelig volum. Ved en importvekst tilsvarende den en hadde i perioden før tollendringen (12% pr år), vil importen i løpet av 5 år øke med bortimot 10.000 tonn. Dette tilsvarer omlag 100 millioner liter melk, hvilket tilsvarer over halvparten av årlig melkeproduksjonen i Nord-Trøndelag. En reversering av ostetollen vil ramme Norvegia og Jarlsberg hardest både på volum og pris. Dette er også oster som tar unna store melkevolum.

## Betydningen av sterkt jordvern

Forvaltning av arealressurser, både på kort og lang sikt, er viktig for bærekraftig utvikling. Norge har store arealer i forhold til befolkningsmengde. Likevel viser utviklingen at arealressurser er et gode som begrenses med økende befolkning med stadig høyere forventninger og forbruk samtidig som areal med spesiell verdi skal tas vare på. Begrensninger gjør seg hovedsakelig gjeldene i strandsonen, i sentrumsområder, og i randsonene til tettstedene.

Nord-Trøndelag og spesielt Innherred er en region med store landbruksområder, og jordbruksareal i drift utgjør i dag nær 4 prosent av totalt landareal i fylket. På landsbasis er tallet omlag 3 prosent. De fleste av byene og tettstedene i Nord-Trøndelag ligger lokalisert der forutsetningene for å dyrke jorda er spesielt gode. Byene og tettstedene omkranses derfor i dag av høyproduktive landbruksarealer. I likhet med resten av landet opplever Nord-Trøndelag en årlig avgang av produktiv dyrka jord. Avgangen har imidlertid vært lavere enn i mange andre fylker, og betydelig nydyrking har bidratt til at Nord-Trøndelag arealmessig har styrket sin posisjon som matvareprodusent sammenliknet med andre fylker. Over tid har arealet av kvalitetsjord blitt redusert fordi disse arealene ofte er knyttet til byer og tettsteder som vokser og utvikles, og hvor samfunnsinteressene kan være så store at jordvernet må vike. Boligformål, næringsliv og transport er de tre formålene som legger beslag på mest matjord[[5]](#footnote-5).

Til tross for en viss usikkerhet med hensyn til måloppnåelsen, er det med varierende grad av sannsynlighet mulig å peke på noen forventede effekter av endret praksis vedr jordvernsaker. Per i dag har jordbruksareal ingen direkte lovbestemt beskyttelse og kan derfor enkelt tas i bruk til andre formål gjennom omdisponering eller reguleringsplan. Til tross for dette virker selve fokuset på jordvern, støttet av driveplikt, delingsforbud og plan- og bygningsloven, i noen grad dempende på presset på jordbruksareal.

Fylkesrådet er av den oppfatning at et sterkt jordvern er en forutsetning for at vi skal kunne øke matproduksjonen. Regjeringens målsetting om både ta vare på god matjord og balansere jordvernet mot samfunnets behov, trekker i hver sin retning. Disse målene signaliserer at man er villig til å ta i bruk mer jordbruksareal til utbygging, jf nylig omgjorte jordverninnsigelser i Trondheim og Vestby kommune. Dilemmaet er at presset mot matjord er sterkest rundt de tettest befolkede områdene av landet og at det er her man også finner den beste matjorden. Presset mot jordbruksareal i disse områdene forsterkes når områder som anses rekreasjonsmessig verdifulle gis solid beskyttelse gjennom «markalover», plan- og bygningsloven og naturmangfoldloven. Ved en slik målsetting går regjeringen *motsatt vei* av det som ellers er utviklingen i Europa, der jordvernet løftes stadig høyere på dagsorden. Det er heller ingen tvil om at alle våre byer og tettsteder i Norge har store potensialer for omforming og fortetting, og gjennom en slik arealutvikling skapes også byrom, nye møteplasser og større grad av urbane kvaliteter. Norge består av meget stor andel arealer som ikke er dyrka eller dyrkbare. Bilbaserte aktiviteter, handelsvirksomheter eller næringsetableringer må søkes lagt til arealer som ikke kan nyttes til å produsere mat.

Videre vil en eventuell oppheving av driveplikten således motvirke regjeringens målsetting om å ta vare på god matjord. Høyre har i sitt program riktignok uttalt at partiet ønsker å videreføre driveplikten. Oppheving av delingsforbudet vil trolig reversere utviklingen av mer effektive og bærekraftige enheter, i alle fall i noen grad og dermed utgjøre også en trussel mot jordvernet.

Fylkesrådet mener det er viktig at matjorda bevares der det er mulig, slik at også framtidige generasjoner skal kunne produsere mat, jf jordlovens §§1 og 9 som sikrer at dyrkbar jord ikke skal gjøres uegnet til fremtidig jordbruksproduksjon. Vi mener det er viktig å bidra til å sikre grunnlaget for rasjonell og bærekraftig drift av landbruks-eiendommene. Det bør vurderes om at dyrka og dyrkbare ressurser bør bare omdisponeres til nasjonalt viktige samfunnsinteresser og at det ved kompensasjon, enten denne skjer i form av nydyrking, jordflytting eller flytting av matjord til arealer som allerede er dyrka. Det er som tidligere påpekt at matproduksjonspotensialet minimum må være det samme, og helst høyere enn før omdisponering og kompensasjon.

Fylkesrådet i Nord-Trøndelag er bekymret for regjeringens signaler i forhold til nedbygging av matjord og ønsker å presisere viktigheten av et sterkt jordvern for å sikre økt matproduksjon.

Vi ber departementet ta med seg disse vurderingene i sitt videre arbeid.

Vennlig hilsen

|  |  |
| --- | --- |
| Anne Marit Mevassvik  Fylkesrådsleder (sign) | Terje Sørvik  fylkesråd for regional utvikling  (sign) |

1. SSB, 2012. [↑](#footnote-ref-1)
2. NILF. Verdiskaping i jordbruket i Trøndelag. Notat 2013-4 [↑](#footnote-ref-2)
3. I 1995 forpliktet vi oss til en internasjonal handelsavtale gjennom WTO hvor en øvre grense for tollsatsene er definert. Grensene er 27,15 kr/kg eller 277 % av importverdi. [↑](#footnote-ref-3)
4. Samlet innveid volum i NT i 2012 var 179 000 tonn. [↑](#footnote-ref-4)
5. NTFK, 2013. Regional plan for arealbruk. Nord-Trøndelag. Vedtatt Fylkestinget 25.04.2014. [↑](#footnote-ref-5)